**प्रेस विज्ञप्ति**

नेपाल सरकारका नवनियुक्त माननीय अर्थमन्त्री डा. युववराज खतिवडाज्यूले आगामी २०७५ बैशाख १ गते देखि लागू हुनेगरी नेपाल सरकारबाट गरिने भुक्तानी र सरकारलार्इ प्राप्त हुने राजस्व विद्युतीय भुक्तानी प्रणाली (e-Payment System) मार्फत् गरिने निर्णय गर्दै एक समारोहका वीच आज मिति २०७४ साल फागुन १४ गते अर्थमन्त्रालयमा पदवहाली गर्नु भयो।

पद वहाली कार्यक्रममा नवनियुक्त अर्थमन्त्रीज्यूले संविधानका नीति, निर्देशक सिद्धान्तका प्रावधानहरु अनुसार मूल प्रावाहको आर्थिक नीति अनुसार अगाडि बढ्ने, निर्वाचनका समयमा जनता सामू गरेका प्रतिवद्धता एवं अन्तराष्ट्रिय क्षेत्रमा मुलुकले गरेका प्रतिबद्धता पुरा गर्दै, लोककल्याणकारी, समाजवाद उन्मुख अर्थतन्त्रको निर्माण गर्ने, उच्च आर्थिक वृद्धिका लागि निजी क्षेत्र, सहकारी क्षेत्र, सामुदायिक क्षेत्र र गैर सरकारी क्षेत्रसँग सहकार्य गर्दै सरकार परिपुरकको भूमिकामा रहने, अन्तर्राष्ट्रिय सहयोग राष्ट्रिय हित अनुकुल परिचालन गर्न थप प्रयास गर्ने अर्थ मन्त्रालयको आगामी कार्यदिशा रहने बिषयमा जोड दिनु भयो।

सोही अवसरमा माननीय अर्थ मन्त्री ज्यूले सरकारी वित्त व्यवस्थापनमा अनुशासन कायम गर्ने, वित्तीय क्षेत्रमा कुशलता कायम गर्ने, वित्तीय प्रणालीलार्इ उत्पादन वृद्धिका क्षेत्रमा परिचालन गर्ने, वित्तीय प्रणालीमा संरचनागत सुधार गरी स्थायित्व ल्याउने, आर्थिक वृद्धिका लागि आन्तरिक एवं वाह्य निजी क्षेत्रसँग सहकार्य गर्ने, व्यापार घाटा कम गर्दै लगानी वृद्धि, प्रविधि हस्तान्तरण र श्रम बजारको प्रवर्द्धन गर्दै अन्तर्राष्ट्रिय स्तरमा मुलुकको साखः अभिवृद्धि हुनेगरी अर्थतन्त्रमा सुधारको थालनी गरिने आफ्नो आगामी कार्यसूचि रहेको व्यहोरा समेत उल्लेख गर्नुभयो।

अर्थ सचिव श्री शंकरप्रसाद अधिकारीले नवनियुक्त अर्थमन्त्री ज्यू लाई स्वागत गर्नु हुदै अनौपचारिक अर्थतन्त्रको नियन्त्रण, कर परिपालना, लगानीको वातावरणमा सुधार, राजस्व परिचालनमा सुधार, खर्च व्यवस्थापनमा सुधार एवं वैदेशिक सहयोग परिचालनमा प्रभावकारिता ल्याउन सकेमा आर्थिक समृद्धि सम्भव हुने विचार व्यक्त गर्दै मन्त्रालयका हालसम्मका गतिबिधि बारे प्रकाश पार्नु भएको थियो। सोही अवसरमा सचिव (राजस्व) श्री शिशिरकुमार ढुङ्गानाले स्वागत मन्तव्यका साथै समष्टिगत आर्थिक परिसूचक, राजस्व परिचालन, खर्च एवं वैदेशिक सहयोग परिचालनको अवस्थाको वारेमा संक्षिप्त प्रकाश पार्दै अर्थमन्त्रालयलाई व्यवसायिक संस्थाको रुपमा बिकास गर्न अर्थमन्त्रालय परिवार तयार रहेको धारणा राख्नु भयो।

शुरुमा माननीय अर्थमन्त्रीज्यूलाई अर्थ सचिव श्री शंकरप्रसाद अधिकारी, सचिव (राजस्व) श्री शिशिरकुमार ढुङ्गाना, महालेखा नियन्त्रक श्री राम कुमार आचार्य, मन्त्रालयका सह सचिव, विभागीय प्रमुख, मातहत निकाय प्रमुख एवं समस्त कर्मचारीहरुले स्वागत गर्नु भएको थियो ।

मितिः २०७४/११/१४

अर्थ मन्त्रालय